બરફ પર ચાલવું આટલું જોખમી હોઇ શકે તેનો અમને અંદાજ આવ્યો ન હતો. હિમાલયના બર્ફિલા પહાડોમાં જો સહેજ પણ હોશિયારી કરી તો હાડકાં ખોખરાં થતાં વાર લાગતી નથી. માણસ ગમે તેવો તીસમારખાં હોય પણ કુદરત આગળ તે લાચાર છે. પરિસ્થિતિની ગંભીરતા સમજી લોકોએ વધુ સમય પસાર ના કરતા આગળ વધવાનું ઉચિત માન્યુ. બરફના થર વચ્ચે બનેલી કેડીઓ પરનો બરફ સખત ગયો હતો આથી અમે બરફમાં ચઢવાની ટેકનિક અપનાવી. સૌથી પહેલા લાકડીને કેડીની બાજુના બરફના થરમાં અંદર સુધી ખૂંપાવી, એડી બરાબર ગોઠવીને પછી આખો પગ મુકવો આનાથી બરફમાં પગની પકડ બરાબર આવે છે. અમારી પહેલા ગયેલા ગૃપનાં ટ્રેકર્સ શિખર સર કરીને અમને સામે મળવા લાગ્યા, અને હિંમત આપવા લાગ્યા કે આગળ ઘણું જ સહેલુ છે, બસ તમે હવે પહોંચી જ ગયા છો વગેરે વગેરે. આવું સાંભળીને ખરેખર અમારા જીવમાં જીવ આવ્યો. અને બધી તાકાત એકઠી કરીને ચાલવાનું ચાલુ રાખ્યુ.